Source: https://www.europarl.europa.eu/doceo/document/B-9-2019-0189_MT.html
Timestamp: 2020-07-10 00:12:18+00:00
Document Index: 16303

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

Ċiklu relatat mad-dokument : B9-0189/2019
– wara li kkunsidra d-dikjarazzjoni tal-10 ta' Novembru 2019 mill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà dwar is-sitwazzjoni fil-Bolivja,
– wara li kkunsidra r-referendum tal-Bolivja ta' Jannar 2009 li approva l-kostituzzjoni l-ġdida,
– wara li kkunsidra s-sentenza tal-Qorti Kostituzzjonali tal-Bolivja ta' April 2013,
– wara li kkunsidra r-referendum tal-Bolivja ta' Frar 2016, li rrifjuta t-tneħħija tal-limitu tal-mandat presidenzjali,
– wara li kkunsidra s-sentenza tal-Qorti Kostituzzjonali tal-Bolivja ta' Novembru 2017 li neħħiet il-limitu tal-mandat presidenzjali,
– wara li kkunsidra l-komunikazzjoni tal-Qorti Kostituzzjonali tal-Bolivja tat-12 ta' Novembru 2019,
– wara li kkunsidra r-riżultati preliminari parzjali (TREP) imħabbra mit-Tribunal Elettorali Suprem (TSE) fl-20 ta' Ottubru 2019,
– wara li kkunsidra d-dikjarazzjoni mill-Kummissarju Għoli tan-NU għad-Drittijiet tal-Bniedem, Michelle Bachelet, tas-16 ta' Novembru 2019,
– wara li kkunsidra r-riżultati finali maħruġa mit-Tribunal Elettorali Suprem (TSE) fil-25 ta' Ottubru 2019,
– wara li kkunsidra r-rapport tal-OSA dwar is-sejbiet preliminari indirizzat lis-segretarjat ġenerali tal-20 ta' Ottubru 2019,
– wara li kkunsidra d-digriet presidenzjali Nru 4078 mill-President Interim Jeanine Áñez Chávez tal-15 ta' Novembru 2019,
A. billi Evo Morales żamm il-kariga ta' President mingħajr interruzzjoni bejn it-22 ta' Jannar 2006 u l-10 ta' Novembru 2019 u dan b'mod kontroversjali b'riżultat tal-metodi kkontestati li ntużaw biex issir pressjoni fuq l-ogħla awtorità kostituzzjonali biex jitgħawġu r-regoli sabiex ikun jista' jibqa' fil-kariga, ħaġa li l-kostituzzjoni tal-Bolivja ma kinetx tippermetti sal-2014;
B. billi r-referendum tal-2016, li permezz tiegħu Morales ipprova jikseb ir-raba' mandat billi jabolixxi l-limitu tiegħu, ġie rrifjutat mill-poplu b'marġni żgħira; billi madankollu huwa ddeċieda li jinjora dik id-deċiżjoni u kompla jinsisti sabiex jaqleb il-kostituzzjoni fir-rigward ta' dan il-punt;
C. billi l-Qorti Kostituzzjonali neħħiet il-limiti tal-mandat eżatt fil-ħin biex Morales seta' jipparteċipa fl-elezzjonijiet tal-2019 għar-raba' mandat presidenzjali konsekuttiv, u dan b'riżultat tal-influwenza sfaċċata u qawwija li l-gvern ta' Morales għamel fuq l-ogħla setgħa eżekuttiva kostituzzjonali (il-Qorti Kostituzzjonali);
D. billi l-elezzjonijiet presidenzjali saru fil-Bolivja fl-20 ta' Ottubru 2019 u, apparti klima ta' tensjoni moderata, ma ġie osservat l-ebda episodju vjolenti sar-riżultati finali;
E. billi l-gvern interim tal-Bolivja ressaq ilment kriminali kontra l-ex President Evo Morales il-Ġimgħa li għadda b'rabta ma' allegazzjoni ta' sedizzjoni u terroriżmu;
F. billi t-TSE ta ordni mhux mistennija u mhux motivata biex l-għadd tal-voti jitwaqqaf sat-Tnejn il-21 ta' Ottubru 2019 fis-19.00, u wara dan fi ftit minuti Morales ħareġ fuq quddiem b'vantaġġ ta' aktar minn 10 % b'riżultat tal-isforzi ta' ndħil fil-votazzjoni min-naħa tal-gvern ta' Morales, liema sforzi ġew ikkonfermati sussegwentement mir-rapport tal-awditjar tal-OAS;
G. billi l-korp inkarigat mill-amministrazzjoni tal-elezzjonijiet ma kellu l-ebda kredibilità; billi f'dawn iċ-ċirkostanzi l-poplu tal-Bolivja ma rrikonoxxiex ir-riżultati tal-elezzjonijiet u ddenunzja l-frodi elettorali allegata;
H. billi r-rapport tal-awditjar tal-OAS sab irregolaritajiet f'erba' oqsma: is-sistema tal-IT għat-TREP u r-riżultati finali, il-katina ta' kustodja tal-materjal elettorali, il-legalità u l-integrità tal-formoli tar-riżultati, u analiżi statistika tar-riżultati, u kkonkluda li r-riżultati tal-elezzjoni għandhom jiġu annullati u għandhom isiru elezzjonijiet ġodda hekk kif jiġu stabbiliti kondizzjonijiet xierqa, inkluż TSE ġdid;
I. billi kemm Evo Morales kif ukoll Álvaro García Linera irriżenjaw minn President u Viċi President, rispettivament, fl-10 ta' Novembru, wara pressjoni pubblika u sejħiet mill-forzi armati għar-riżenja tagħhom, u talbu asil fil-Messiku;
J. billi t-tieni Viċi President tas-senat, is-Senatur Jeanine Áñez Chávez, tqiegħdet president interim, b'konformità mal-Artikolu 169.1 tal-Kostituzzjoni tal-Bolivja, u bl-appoġġ tal-Qorti Kostituzzjonali tal-Bolivja, filwaqt li tenniet li s-suċċessjoni presidenzjali ma għandha qatt tiġi interrotta; billi diversi riżenji wasslu biex it-tieni Viċi President, Jeanine Áñez, assumiet il-presidenza interim, bl-obbligu li titlob malajr elezzjonijiet presidenzjali ġodda peress li dan huwa l-uniku mod demokratiku u kostituzzjonali biex tissolva l-kriżi attwali; billi fl-14 ta' Novembru 2019, il-gvern interim tal-Bolivja u l-leġiżlaturi tal-partit tal-kandidat imneħħi minn postu, Evo Morales, kienu qed jippruvaw jilħqu ftehim biex issir elezzjoni presidenzjali ġdida;
K. billi skont il-kostituzzjoni, l-elezzjonijiet il-ġodda jridu jsiru fi żmien 90 jum mill-bidu tal-kariga tal-president interim;
L. billi l-vjolenza u l-protesti wasslu għal mijiet ta' persuni mejta u midruba;
1. Jesprimi l-oġġezzjoni qawwija tiegħu għall-mewġa attwali ta' konfrontazzjonijiet vjolenti bejn il-membri u s-segwaċi tal-partiti opposti u t-theddida possibbli ta' eskalazzjonijiet inkrimentali ulterjuri, u jagħti l-kondoljanzi tiegħu lill-membri tal-familja kollha tal-vittmi;
2. Jilqa' d-deċiżjoni unanima taż-żewġ kmamar tal-Kungress tal-Bolivja li japprovaw abbozz ta' liġi li tannulla r-riżultati tal-votazzjoni presidenzjali tal-pajjiż tax-xahar li għadda u li tippermetti li jsiru elezzjonijiet ġodda;
3. Jiddenunzja n-nuqqas ta' trasparenza u kredibilità, u t-tentattiv ta' frodi mill-awtoritajiet tal-Bolivja, li mminaw id-dritt taċ-ċittadini Bolivjani biex jeleġġu liberament u demokratikament il-President tagħhom;
4. Jesprimi tħassib qawwi dwar il-flessibbiltà kuntenzjuża li biha Morales għawweġ ir-regoli għall-iskop tiegħu li jibqa' fil-poter għal aktar minn 10 snin, u b'hekk qasam il-pajjiż u fl-aħħar mill-aħħar wassal għall-episodji vjolenti li seħħew f'Ottubru u Novembru 2019 u li għadhom għaddejjin;
5. Jikkundanna bil-qawwa l-frodi elettorali, li tikkostitwixxi reat gravi; ifakkar li skont il-leġiżlazzjoni Bolivjana, l-individwi u l-organizzazzjonijiet involuti f'tali proċess illegali għandhom jiġu esklużi awtomatikament mill-korpi elettorali filwaqt li l-elezzjonijiet iridu jiġu annullati;
6. Jitlob lill-partijiet kollha jirrispettaw u jħarsu l-istat tad-dritt sabiex jiggarantixxu u jipproteġu d-demokrazija u tranżizzjoni demokratika tal-poter;
7. Itenni l-importanza tal-kawtela fl-eżerċizzju tad-drittijiet mogħtija lill-forzi armati fid-digriet presidenzjali Nru 4078;
8. Ifakkar fid-dikjarazzjonijiet tal-President Interim Áñez bi tweġiba għall-allegazzjonijiet magħmula fil-ġimgħat li għaddew, fejn affermat mill-ġdid li l-forzi armati għadhom qed joperaw taħt il-kontroll tal-gvern;
9. Iqis li huwa ta' importanza vitali li l-ex kandidati ewlenin, Carlos Mesa u Evo Morales jitolbu b'mod attiv u pubblikament it-tmiem tal-protesti u l-vjolenza, b'appoġġ favur soluzzjoni kostituzzjonali għall-impass politiku u amministrattiv attwali;
10. Jikkundanna bil-qawwa l-isforzi tal-ex President eżiljat Morales biex jimmina l-proċess demokratiku u l-elezzjonijiet il-ġodda permezz tat-tixrid tal-propaganda ta' mibegħda u l-inċitament attiv tal-pubbliku biex iqum kontra l-gvern interim u l-forzi armati, li issa m'għadhomx jappoġġawh;
11. Jitlob li dawk responsabbli għall-persuni mejta u midruba fost id-dimostranti ċivili jitressqu quddiem il-ġustizzja wara li tkun twettqet investigazzjoni imparzjali;
12. Jappoġġa bil-qawwa t-talbiet biex l-elezzjonijiet il-ġodda jkunu diġà jistgħu jsiru f'Jannar 2020 u t-talbiet għal soluzzjonijiet ulterjuri biex titwitta t-triq għal elezzjoni presidenzjali demokratika ġdida u tranżizzjoni leġittima tal-poter;
13. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Viċi President/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-gvernijiet u lill-parlamenti tal-Istati Membri u lill-Gvern tal-Bolivja.